Haluatko kävellä Sokrateen, Feidiaan ja Heinrich Schliemannin jalanjäljillä,

eläytyä Delfoihin matkanneen antiikin kreikkalaisen mielenmaisemaan, tavata ulkomaisia ja suomalaisia tutkijoita, vierailla upeissa museoissa ja unohtumattomilla arkeologisilla kohteilla sekä kuunnella asiantuntijaluentoja Akropoliin juurella?

Silloin sinua saattaisi ehkä kiinnostaa

**Antiikin Kreikan johdantokurssi**

Suomen Ateenan-instituutti järjestää **18.9.‒22.10.2023** perus- ja aineopintoja suorittaville opiskelijoille tarkoitetun johdantokurssin antiikin Kreikan tutkimukseen ja itäisen Välimeren historiaan ja nykypäivään. Monitieteinen kurssi on tarkoitettu esimerkiksi arkeologian, historian, klassillisen filologian, arkkitehtuurin, filosofian ja taiteentutkimuksen opiskelijoille.

Kurssin aikana tutustutaan laajasti antiikin aineelliseen kulttuuriin, kreikkalaiseen aate- ja kulttuurihistoriaan sekä antiikintutkimuksen lähteisiin ja metodeihin. Opetus tapahtuu pääasiallisesti arkeologisilla alueilla ja museoissa eri puolilla Kreikkaa, minkä lisäksi kurssiohjelmaan kuuluu runsaasti luentoja. Jokainen kurssille hyväksytty opiskelija kirjoittaa kurssipäiväkirjan tai muun kirjallisen työn ja pitää kurssilla 2 kohde-esittelyä tai alustusta. Kurssin lopuksi järjestetään myös kirjallinen koe. Kävelyä ja ajomatkoja kurssilla tulee runsaasti. Sää syyskuussa voi olla vielä kuuma, ja kurssiin kuuluu muutamia laivamatkoja saarille.

Kurssille valitaan tänä vuonna 7 osanottajaa, joille Suomen Ateenan-instituutin säätiö myöntää 600 euron stipendit matka- ja oleskelukuluihin. Majoitus ja ekskursiot ovat kurssilaisille ilmaisia, kuten myös osa ruokailuista (pitkinä ekskursiopäivinä opiskelijoille tarjotaan joko lounas tai illallinen). Kohteille ja museoihin ryhmä pääsee maksutta. Kurssi vastaa noin 10 opintopisteen opintosuoritusta. Sen korvaavuus on varmistettava omalla laitoksella. Opiskelijoille toimitetaan kurssin lopuksi kirjallinen kurssitodistus.

Kurssille haetaan täyttämällä sähköinen hakemuslomake ([linkki hakemukseen](https://docs.google.com/forms/d/1g6wPnCDkSVtnrMwOdSld5aeoi6U20UUgnzM0LvA5bRg/edit)) perjantaina **14.4.2023** puoliyöhön mennessä (hakemukseen löytyy linkki myös instituutin www-sivuilla, osoitteessa: [www.finninstitute.gr](http://www.finninstitute.gr)). Päätökset kurssille valituista opiskelijoista tehdään toukokuun puoliväliin mennessä. Instituutin järjestämien aiempien kurssien ohjelmia voi tarkastella osoitteessa [www.finninstitute.gr/opetus/#antiikkijohdanto](http://www.finninstitute.gr/opetus/#antiikkijohdanto).

Lisätietoja kurssista antavat FL Tiina Purola (Suomen Ateenan-instituutin säätiön asiamies) ja

FT, dosentti Antti Lampinen (Suomen Ateenan-instituutin tutkijaopettaja):

saatio(at)finninstitute.gr, +358 50 434 5523

lampinen(at)finninstitute.gr, +30 697 889 5302